b'\n_START_ARTICLE_\nAlasija\n_START_PARAGRAPH_\nAlasija ali Ala\xc5\xa1ija je bila v srednji in pozni bronasti dobi dr\xc5\xbeava nekje v vzhodnem Sredozemlju. Za Stari Egipt in druge bli\xc5\xbenjevzhodne dr\xc5\xbeave je bila bogat vir dobrin, zlasti bakra. Omenjena je v \xc5\xa1tevilnih ohranjenih besedilih. Domneva se, da je dala ime sedanjemu Cipru ali je celo obstajala na njem. Potrjena je s \xc5\xa1tevilnimi znanstvenimi analizami glinastih tablic alasijskih in drugih vladarjev, ki so jih opravili na Univerzi v Tel Avivu.\n_START_SECTION_\nBesedila\n_START_PARAGRAPH_\nIme dr\xc5\xbeave, \xc4\x8drkovano kot Alasija/Ala\xc5\xa1ija, je omenjeno v egip\xc4\x8danskih, hetitskih, akadskih, mikenskih (linearna pisava B) in ugaritskih besedilih. V Bibliji je omenjena kot Eli\xc5\xa1a. Nekaj Amarnskih pisem, izmenjanih med faraonom in alasijskim kraljem ali njegovimi ministri, govori predvsem o koli\xc4\x8dinah bakra, poslanih v Egipt, in srebru in slonovini, poslanih v zameno. V enem od pisem je omenjenih 500 talentov bakra (verjetno okoli 12,5 ton) in opravi\xc4\x8dilo, zakaj je poslana koli\xc4\x8dina tako majhna. Kralj Alasije ima faraona za svojega "brata", kar ka\xc5\xbee na veliko  gospodarsko mo\xc4\x8d njegovega kraljestva, verjetno  ravno zaradi rudnikov bakra. Papirus Anastasi IV, napisan ve\xc4\x8d stoletij kasneje, razen bakra omenja tudi govedo, ki so ga iz Alasije po\xc5\xa1iljali v Egipt._NEWLINE_Alasija je imela v pozni bronasti dobi na svojem ozemlju o\xc4\x8ditno velike rudnike bakra, kar potrjujejo tudi \xc5\xa1tevilna druga besedila. Amarnska pisma omenjajo tudi ladjo alasijskega kralja  in mo\xc5\xbee iz Lukke, ki so spadali med Ljudstva z morja, podobna piratom. Slednji so si v Alasiji prilastili cele vasi._NEWLINE_V drugi korespondenci ugaritski kralj prosi za pomo\xc4\x8d alasijskega kralja v obrambi pred Ljudstvi z morja. Nek drug ugaritski dokument omenja izgon dveh princes v "de\xc5\xbeelo Alasijo", iz \xc5\xa1e enega pa je mogo\xc4\x8de razbrati, da je bila alasijska prestolnica nekje v gorah. Izraz se obi\xc4\x8dajno tolma\xc4\x8di tako, da je bila na obali._NEWLINE_Konec Zgodbe o Unamonu opisuje, kako je egip\xc4\x8danskega sve\xc4\x8denika Unamona na poti iz Egipta v Biblos veter zanesel na Alasijo. Unamon poro\xc4\x8da, da bi ga  ogor\xc4\x8dena drhal skoraj ubila, \xc4\x8de ga ne bi re\xc5\xa1ila "mestna princesa" Hatbi._NEWLINE_Nekaj besedil je tudi hetitskih. V enem od njih se Hetiti hvalijo, da so na silo premagali Alasijo. Za to in druga podobna voja\xc5\xa1ka poro\xc4\x8dila je te\xc5\xbeko ugotoviti resni\xc4\x8den izzid konfliktov.\n_START_SECTION_\nLokacija\n_START_PARAGRAPH_\nIz znanih podatkov je razvidno, da je bila Alasija nekje na obali vzhodnega Sredozemlja, kjer so bile v bronasti dobi bogati viri bakra. _NEWLINE_Nekateri znanstveniki so jo umestili v Sirijo ali Tur\xc4\x8dijo, zdaj pa se znanstveniki na splo\xc5\xa1no strinjajo, vendar ne vsi, da je obsegala vsa del Cipra. Na splo\xc5\xa1no velja, da je bilo prvo glavno mesto Alesije Enkomi in da je dr\xc5\xbeava obsegala ves otok Ciper._NEWLINE_Ujemanje Cipra z Alasijo je potrdil Goren s sodelavci v \xc5\xa1tudiji, objavljeni leta 2003 v American Journal of Archaeology. Potrditev je temeljila na podrobnih petrografskih in kemijskih analizah gline amarnskih in ugaritskih pisem, poslanih iz Alasije. Raziskave izvora gline za izdelavo tablic so pokazale, da Alasija ni mogla biti v Siriji, medtem ko se glina iz tablic dobro ujema z glino s Cipra. _NEWLINE_Analize so pokazale, da glina ni bila iz okolice Enkonija, ampak iz okolice Kalavasosa in Alasse. Na teh mestih, predvsem v Kalavasosu, so bila v bronasti dobi tudi nahajali\xc5\xa1\xc4\x8da bakra._NEWLINE_Armstrong trdi, da obstajajo trdni dokazi za regionalno raznolikost in noben dokaz za centralizirano politi\xc4\x8dno oblast na celotnem otoku Cipru v pozni bronasti dobi. Trenutno \xc5\xa1e vedno ni jasno, ali je kraljestvo Alasija obsegalo cel Ciper in selilo svojo prestolnico. Prvo glavno mesto je bil verjetno Enkomi. Mogo\xc4\x8de je tudi, da je bilo glavno mesto ves \xc4\x8das Kalavasos in da je kraljestvo obsegalo samo del Cipra.'